﻿ Mario Grech ġie kreat Kardinal mill-Papa Franġisku fil-Bażilika ta' San Pietru fil-Vatikan. Mario Grech niżel għarkubtejh quddiem il-Papa ftit qabel l-erbgħa u nofs ta' wara nofsinhar. Il-Papa libbislu l-karlotta u l-berettin aħmar imbagħad libbislu ċ-ċurkett u b'hekk kreah uffiċjalment bħala Kardinal. L-Isqof Grech kien l-ewwel wieħed li ġie kreat Kardinal wara indirizz li kien għamel lill-Papa f'Ruma. Qabel eżatt ġie kreat Kardinal, l-Isqof Emeritu tad-djoċesi t'Għawdex qara l-kredu bil-Latin u anki ħa l-ġurament ta' lealtà lejn il-Papa f'ismu u f'isem it-tnax-il reliġjuż ieħor li kienu se jiġu kreati Kardinali. Ftit wara li ġie kreat Kardinal, u kien hemm oħrajn qed jiġu kreati kardinali, il-Kardinal Grech deher fl-isfond emozzjonat għal din il-ġrajja storika. Il-Kardinal Mario Grech ta' 62 sena mistenni jipparteċipa fil-konklavi u se jkompli ħidmietu fil-Kurja Rumana bħala Segretarju Ġenerali tas-Sinodu tal-Isqfijiet. Il-Kardinal Mario Grech huwa t-tielet Kardinal Malti u Għawdxi wara l-Kardinal Prospero Grech li kien ġie kreat mill-Papa Benedittu XVI fi Frar ta' tmien snin ilu. Prospero Grech, li miet ħdax-il xahar ilu kien l-ewwel Patri Agostinjan f'aktar minn seklu li ġie kreat Kardinal. Il-Kardinal Fabrizio Sceberras Testaferrata kien l-ewwel Kardinal Malti li kellu dan it-titlu fis-seklu dsatax. Il-Kardinal Sceberras Testaferrata ħa sehem fi tliet konklavi.